
UTÁNPÓTLÁSKORÚ LABDARÚGÓK VIZSGÁLATA ÉS FEJLESZTÉSE SÉRÜLÉSMEGELŐZÉS SZEMPONTJÁBÓL

Kulcsszavak: labdarúgás, stretching, core izomerősítés, prevenció, sérüléskockázat
Bevezetés: A labdarúgás nagy népszerűségnek örvendő sportág, mely tele van dinamikus mozgásokkal és gyors irányváltásokkal, így a sérülések erőfordulását tekintve az egyik legnagyobb rizikófaktorral rendelkezik.
Célkitűzés: Kutatásunk célja volt egy prevenciós mozgásprogram hatásának vizsgálata utánpótláskorú labdarúgók körében, kiemelten a sérülési rizikó csökkentése tekintetében.
Módszer: Prospektív kutatásunkban 26 főt vizsgáltunk, ebből 13 fő (13,15±0,38 év) alkotta az eset-, és 13 fő (12,38±0,51 év) a kontrollcsoportot. Kizárási kritérium: bármilyen mozgásszervi, neurológiai kórkép, mely befolyásolhatta volna az eredményeket. Alkalmazott módszerek: Plank teszt, Single Leg Hop teszt, Triple Leg Hop teszt, Sit and Reach teszt, Adduktor nyújtási teszt, Agility T-teszt. Beavatkozás: 8 héten keresztül heti 2-szer 45 perces prevenciós mozgásprogram, melyen csak az esetcsoport tagjai vettek részt. Leíró statisztikai elemzés: átlag, szórás. Alkalmazott statisztika: leíró, Kolmogorov-smirnov teszt, párosított t-próba/Wilcoxon teszt, kétmintás t-próba/Mann-Whitney teszt, korreláció számítás. (MS Office Excel 2010, SPSS; p<0,05).
Eredmények: A mozgásprogram hatására a sérüléskockázatot tekintve szignifikánsan jobb eredményt értünk el az esetcsoportban (esetcsoport: 99,5%, kontrollcsoport: 91,6%; p=0,003). Az esetcsoport esetében szignifikánsan nagyobb mértékű javulást értünk el az agilitásban (p<0,001), core izomerőben (p=0,026), a nyújthatóságban (domináns oldal: p=0,014; nem domináns oldal: p<0,001), elrugaszkodási tesztek esetében (p<0,05). Szignifikáns kapcsolat volt kimutatható a core izmok erőssége és az agilitás (r=-0,548, p=0,004), illetve az elrugaszkodás nagysága között (Single Leg Hop teszt: r=0,623, p=0,001; Triple Leg Hop teszt: r=0,533, p=0,005).
Megbeszélés: Az általunk tartott prevenciós mozgásprogram javította a labdarúgók agilitását, core izmok erejét, alsó végtagok nyújthatóságát, valamint csökkentette a sérüléskockázatot.



